După ce a afirmat că statul pierde "multe miliarde de lei" din cauza gospodăriilor mici, orientate spre autoconsum și a dat exemplul ouălor neimpozitate din cuibare, Varujan Vosganian revine cu precizări asupra teoriei sale despre „găina ouătoare”.

CITEȘTE ȘI: Cum a reacționat internetul la declarația lui Varujan Vosganian despre găinile evazioniste

Vosganian susține că ideea „impozitării cotețelor” nu îi aparține și că există mai mulți autori și economiști care au vorbit despre „avantajele economiei de piață față de economia naturală”.

„Găina noastră de pe Facebook a învins-o la audiență până și pe Codruța Kovesi! Vom mai avea prilejul să vorbim despre povestea acestei găini ouătoare, cea mai celebră galinacee a tranziției, care a depășit-o în celebritate până și pe surata ei care năștea pui vii. După apoteoza zilei de ieri, iată câteva scurte comentarii la cele două texte scrise de mine și la reacțiile pe care le-au stârnit:

1. Textele mele vorbesc explicit despre faptul că economia naturală nu se impozitează și că o asemenea intenție nu există. Așadar, ideea orwelliană a impozitării cotețelor nu-mi aparține.

2. Textele mele nu pomenesc de faptul că economia naturală nu plătește impozite, ci de faptul că economia naturală nu produce impozite. În drumul său de la coteț la tigaie oul nu aduce bani, deci nu are cum să producă impozite. Neproducând impozite, nici nu are cum să le plătească. Așadar, nici portretul găinii evazioniste nu-mi aparține.

3. Amintesc jurnaliștilor, analiștilor și postacilor indignați de textele mele că chestiunile specializării și plusprodusului, ale avantajelor economiei de piață față de economia naturală au fost lămurite definitiv în restul Europei de scrierile lui Adam Smith (Avuția națiunilor - 1776) și David Ricardo (Principiile de economie politică - 1817). Cred că, după două secole, e cazul să ne dumirim și noi.”

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media